༈ །རྡོ་རྗེ་རྣམ་འཇོམས་ཀྱི་བླ་མ་བརྒྱུད་པ་ལ་གསོལ་བ་འདེབས་པའི་རབ་ཏུ་བྱེད་པ་བཞུགས་སོ། །ན་མོ་གུ་རུ་བྷྱཿ རྒྱ་ཆེན་ཚོགས་གཉིས་དཔུང་གི་རྒྱལ་ཐབས་ཀྱིས། །མི་བཟད་བདུད་ཀྱི་གཡུལ་ངོ་རབ་བཅོམ་ནས། །མཐའ་ཡས་སྐྱེ་དགུ་ཀུན་གྱི་གཉེན་གཅིག་པུ། །ཐུབ་དབང་ཤཱཀྱའི་རྒྱལ་པོ་ལ་གསོལ་བ་འདེབས། །རྒྱལ་བ་ཀུན་གྱི་མཐུ་སྟོབས་གཅིག་བསྡུས་ནས། །ས་གསུམ་གདུག་པ་འདུལ་མཛད་རྡོ་རྗེ་འཛིན། །རྒྱལ་བས་མངོན་སུམ་བྱིན་རླབས་ཛེ་ཏཱ་རི། །དགྲ་ལས་རྣམ་རྒྱལ་བཟང་པོ་ལ༴ །འཕགས་ཡུལ་མཁས་གྲུབ་ཀུན་གྱི་གཙུག་གི་རྒྱན། །ཐུབ་པའི་རྒྱལ་ཚབ་རྡོ་རྗེ་གདན་པ་ཆེ། །གང་དེས་རྗེས་བཟུང་དངོས་གྲུབ་མཆོག་བརྙེས་པའི། །པཎ་ཆེན་དོན་ཡོད་རྡོ་རྗེ་ལ༴ །རྨད་བྱུང་ཚོགས་གཉིས་མཐར་ཕྱིན་སེམས་དཔའ་ཆེ། །མཚུངས་མེད་སྒྲ་སྒྱུར་ལོ་ཙཱ་བ་རིའི་ཞབས། །རིན་ཆེན་དཀོན་མཆོག་གསུམ་གྱི་གདུང་འཛིན་པའི། །བརྩེ་ཆེན་ཀུན་དགའ་སྙིང་པོ་ལ༴ །སྐྱེ་དགུའི་སྐྱབས་གཅིག་འཇིག་རྟེན་རྒྱན་གྱུར་པ། །འཇའ་ལུས་མངོན་གྱུར་བསོད་ནམས་རྩེ་མོ་དང་། །གསང་ཆེན་བསྟན་པ་རྒྱས་མཛད་རྡོ་རྗེ་འཛིན། །རྗེ་བཙུན་གྲགས་པ་རྒྱལ་མཚན་ལ༴ །སྨྲ་ངན་མུ་སྟེགས་གཞུང་ལུགས་ཕམ་མཛད་ཅིང་། །འཛམ་གླིང་མཁས་པའི་གཙུག་བརྒྱན་པཎྜི་ཏ། །ཟབ་རྒྱས་ཆོས་དང་སྲིད་པའི་དཔལ་ཡོན་ཅན། །ཆོས་རྒྱལ་བློ་གྲོས་རྒྱལ་མཚན་ལ༴ །སྔོན་སྦྱངས་བསོད་ནམས་ཆེན་པོས་བསྐྲུན་པའི་སྐུ། །དབང་ཕྱུག་བརྒྱད་ལྡན་རྣམས་དང་དབྱེར་མེད་ཅིང་། །དམ་ཆོས་རིན་ཆེན་དུ་མའི་དཔལ་གྱིས་མཛེས། །བླ་ཆེན་རིན་ཆེན་དཔལ་བ་ལ༴ །རྩེ་གཅིག་སྒྲུབ་ལ་བརྩོན་པའི་བརྟུལ་ཞུགས་ཅན། །བྱང་ཆུབ་ཐུགས་འབྱོངས་བོ་དྷི་ཀུ་མཱ་ར། །དཔག་མེད་འགྲོ་ལ་བརྩེ་བའི་ཐུགས་རྗེ་ཅན། །བྱང་ཆུབ་སེང་གེའི་ཞབས་ལ༴ །ཡེ་ཤེས་ལྔ་ལྡན་མཚན་དཔེས་བརྒྱན་པའི་སྐུ། །བསྟན་པའི་རྒྱལ་མཚན་སྲིད་རྩེར་སྒྲེང་མཛད་ཅིང་། །སྐྱེ་དགུ་ཀུན་ལ་དགའ་བཞིའི་ལམ་བཟང་པོ། །སྟོན་མཁས་ལུང་བསྟན་བརྙེས་པ་ལ༴ །ཆོས་ཀུན་དགའ་བཞིའི་ངོ་བོར་རོ་གཅིག་རྟོགས། །རྨད་བྱུང་རྒྱུད་སྡེ་ཀུན་གྱི་དབང་ཕྱུག་ཆེ། །གྲུབ་པའི་བཀའ་བབས་གདམས་པའི་མཛོད་འཛིན་པ། །ཡོངས་འཛིན་དཀོན་མཆོག་འཕེལ་བ་ལ༴ །ལྷག་པའི་ལྷ་དང་བླ་མ་མཆོག་རྣམས་ཀྱིས། །རྗེས་བཟུང་ལུང་བསྟན་བརྙེས་པ་སེང་གེའི་མཚན། །རྒྱལ་བའི་ཕྲིན་ལས་ཀུན་ལ་དབང་སྒྱུར་བའི། །རྗེ་བཙུན་དཀོན་མཆོག་ལྷུན་གྲུབ་ལ༴ །ཤེས་བྱའི་གནས་ཀུན་མ་ལུས་རབ་མཁྱེན་ནས། །བཤད་སྒྲུབ་རྒྱལ་མཚན་འཛིན་པའི་ཆོས་ཀྱི་རྗེ། །རིག་གནས་ཀུན་ལ་མཁྱེན་པ་དགེ་བ་ཅན། །པཎ་ཆེན་ནམ་མཁའ་དཔལ་བཟང་ལ༴ །རིན་ཆེན་བྱང་ཆུབ་སེམས་ཀྱི་དཔལ་དང་ལྡན། །རྒྱུད་སྡེའི་དོན་གཟིགས་གྲུབ་པའི་སར་གཤེགས་པའི། །ཤེས་རབ་མིག་སྟོང་ལྡན་པ་ཀུན་གྱི་རྗེ། །དམ་ཆོས་རིན་ཆེན་འབྱུང་གནས༴ །གང་གི་ཞལ་ལས་དམ་ཆོས་བདུད་རྩིའི་བཅུད། །གསོལ་བས་རྩེ་གཅིག་བསམ་གཏན་གྲུབ་གྱུར་ནས། །ཟབ་གསལ་རྡོ་རྗེའི་དཀྱིལ་འཁོར་མངོན་གྱུར་པ། །བརྩེ་ཆེན་སངས་རྒྱས་ཕུན་ཚོགས་ལ༴ །དུས་གསུམ་སངས་རྒྱས་ཀུན་གྱི་ངོ་བོ་ཉིད། །རྒྱལ་བ་ཀུན་ལས་བཀའ་དྲིན་ཆེས་ལྷག་པའི། །ཐ་མལ་གཟུགས་ཀྱིས་འགྲོ་བའི་དོན་མཛད་པའི། །རྩ་བའི་བླ་མའི་ཞབས་ལ༴ །དངོས་བརྒྱུད་བླ་མའི་ཚོགས་དང་བཅོམ་ལྡན་འདས། །རྡོ་རྗེ་ཁྲོ་བོ་ཕོ་ཉ་དྲུག་ཅུ་སོགས། །ཡི་དམ་ལྷ་ཚོགས་རྒྱལ་དང་དེ་སྲས་ལ། །སྒོ་གསུམ་གུས་པས་ཕྱག་འཚལ་སྐྱབས་སུ་མཆི། །དངོས་སུ་འབྱོར་དང་ཡིད་ཀྱིས་རྣམ་སྤྲུལ་པའི། །མཆོད་སྤྲིན་རྒྱ་མཚོ་ནམ་མཁའ་མཉམ་པས་མཆོད། །ཐོག་མེད་དུས་ནས་བདག་གིས་སྡིག་པའི་ལས། །དཔག་མེད་བགྱིས་གང་འདྲེན་པའི་སྤྱན་སྔར་བཤགས། །རྒྱལ་དང་རྒྱལ་སྲས་སོ་སོ་སྐྱེ་བོ་ཡི། །དུས་གསུམ་དགེ་བ་ཀུན་ལ་རྗེས་ཡི་རང་། །མ་དག་འཁོར་བའི་བྱ་བས་ལྡོངས་རྣམས་ལ། །རྒྱ་ཆེན་ཆོས་ཀྱི་འཁོར་ལོ་བསྐོར་དུ་གསོལ། །ཐུབ་མཆོག་མྱ་ངན་འདའ་བ་གང་བཞེད་པ། །སྐྱེས་མཆོག་དེ་དག་བཞུགས་པར་གསོལ་བ་འདེབས། །བསམ་ཡས་དགེ་བ་འདི་དང་དགེ་བ་གཞན། །མ་གྱུར་འགྲོ་བས་བྱང་ཆུབ་ཐོབ་ཕྱིར་བསྔོ། །དེང་ནས་བཟུང་སྟེ་ཚེ་རབས་ཐམས་ཅད་དུ། །འདྲེན་པ་མཉམ་མེད་བླ་མའི་ཚོགས་རྣམས་ལས། །ཟབ་རྒྱས་དམ་ཚིགས་བདུད་རྩི་ལེགས་ཐོབ་ནས། །བསྟན་དང་འགྲོ་ལ་ཕན་བདེ་སྒྲུབ་པར་ཤོག །དམ་ཆོས་སྒྲུབ་པའི་ཕྱི་ནང་འགལ་རྐྱེན་ཚོགས། །ནད་གདོན་རིམས་དང་བགེགས་རིགས་ཉེར་འཚེ་དང་། །གཞན་གྱི་རིག་སྔགས་རྦད་འདྲེ་མནན་གཏད་སོགས། །ཕ་རོལ་གནོད་པ་ཐམས་ཅད་བཟློག་ཏུ་གསོལ། །རྒྱལ་བའི་བསྟན་པ་དར་ཞིང་རྒྱས་པ་དང་། །རྒྱལ་པོ་ཀུན་ཀྱང་ཆོས་བཞིན་སྤྱོད་གྱུར་ཅིག །སྦྱིན་བདག་རྣམས་ཀྱི་ཆོས་དང་མཐུན་པའི་དོན། །མ་ལུས་ཡིད་བཞིན་འགྲུབ་པར་མཛད་དུ་གསོལ། །ལུས་ཅན་རྣམས་ཀྱི་བསམ་སྦྱོར་ངན་པ་དང་། །འཁྲུགས་རྩོད་གནོད་སེམས་མུ་གེ་ནད་རིམས་སོགས། །མ་ལུས་ཞི་ནས་དགའ་བདེའི་དཔལ་ལྡན་ཞིང་། །ཕུན་ཚོགས་དགེ་ལེགས་རྒྱས་པར་མཛད་དུ་གསོལ། །འཇིག་རྟེན་ཁམས་ཀུན་ལོ་ཕྱུགས་ལེགས་པ་དང་། །ལོངས་སྤྱོད་འཕེལ་ཞིང་སྡིག་པའི་ལས་སྤངས་ནས། །ཚེ་དང་བསོད་ནམས་དཔལ་འབྱོར་འཕེལ་བ་དང་། །རྣམ་དཀར་དགེ་བ་རྒྱས་པར་མཛད་དུ་གསོལ། །རྩ་བརྒྱུད་བླ་མའི་ཐུགས་རྗེའི་བྱིན་རླབས་དང་། །ཆོས་ཀུན་དེ་བཞིན་ཉིད་ཀྱི་བདེན་པ་དང་། །བདག་གི་ལྷག་བསམ་རྣམ་པར་དག་པ་ཡིས། །ཇི་ལྟར་གསོལ་བའི་དོན་ཀུན་འགྲུབ་གྱུར་ཅིག །ཅེས་པ་འདི་ནི་ཚུལ་གནས་དགེ་བའི་བཤེས་གཉེན་སངས་རྒྱས་ཚུལ་ཁྲིམས་དང་། གཞན་ཡང་བློ་ལྡན་མང་པོས་ཉེ་བར་བསྐུལ་བའི་ངོར། བྱ་བྲལ་བས་ཨེ་ཝཾ་གཙུག་ལག་ཁང་དུ་བྲིས་པའོ།།